钦定古今图书集成/明伦汇编/官常典/第492卷 > 王方翼
## 钦定古今图书集成/明伦汇编/官常典/第492卷 > 王方翼

按《唐书》本传：“方翼，字仲翔，并州祁人。祖裕，隋州刺史，
尚同安大长公主，官开府仪同三司，卒谥曰文。方翼
早孤，哀毁如成人，时号孝童。母李，为主所斥，居凤泉
墅。方翼尚幼，杂庸保执苦不弃，日垦田植树，治林垠
塈，完墙屋，燎松丸墨，为富家。主薨，还京师。尝夜行，见
长人丈馀，引弓射仆之，乃朽木也。太宗闻，擢右千牛。”
高宗立，而从祖女弟为皇后，调安定令。诛灭大姓，奸
豪胁息。徙瀚海都护司马。坐事下迁朔州尚德府果
毅。岁馀，代还。居母丧，哀瘠甚，帝遣侍医疗视。其友赵
持满诛死尸，诸道亲戚莫敢视。方翼曰：“栾布哭彭越，
义也；周文王掩骼，仁也。绝友义，蔽主仁，何以事君？”遂
往哭其尸，具礼收葬。金吾劾系，帝嘉之不罪。再迁肃
州刺史。州无隍壍，寇易以攻，方翼乃发卒建楼堞，厮
多乐水自环，烽逻精明。仪凤间，河西蝗，独不至方翼
境，而它郡民或馁死，皆重茧，走方翼治下。乃出私钱
作《水硙》，簿其赢以济饥瘵，构舍数十百楹居之，全活
甚众。芝产其地，裴行俭讨遮匐，奏为副，兼检校安西
都护。徙故都护杜怀宝为庭州刺史。方翼筑碎叶城，
面三门，纡还多趣，以诡出入，五旬毕。西域胡纵观，莫
测其方略，悉献珍货。未几，徙方翼庭州刺史，而怀宝
自金山都护更镇安西，遂失蕃戎之和。永淳初，十姓
阿史那车簿啜叛，围弓月城。方翼引军战伊丽河，败
之，斩首千级。俄而三姓咽面兵十万踵至。方翼次热
海，进战，矢著臂，引佩刀断去，左右莫知。所部杂卤谋
执方翼为内应，方翼悉召会军中，厚赐，以次出壁外
缚之。会大风，杂金鼓，而号謼无闻者，杀七千人。即遣
骑分道袭咽面等，皆惊溃，乌鹘引兵遁去，禽首领突
骑施等三百人，西戎震服。初，方翼次葛，水暴涨，师不
可度，沈祭以祷，师涉而济。又七月，次叶河，无舟而冰，
一昔合，时以为祥。西域平，以功迁夏州都督。属牛疫，
民废田作，方翼为《耦耕法》，张机键，力省而见功多，百
姓顺赖。明年，召方翼议西域事。引见奉天宫，赐食帝前，帝见衣有污濯处，问其故，具对热海苦战状。视其
创，帝咨嗟久之，赐赉良厚。俄而妖贼白铁余以绥州
反，诏方翼与程务挺讨之，飞旝击贼，火其栅，平之，封
太原郡公。阿史那元珍入寇，被诏进击。时库无完铠，
方翼断六板，画虎文，钩联解合，贼马忽见奔骇，遂败，
获大将二，因降《桑干》舍利二部。武后时，王后属无在
者，方翼自视功多，冀不坐而后内，欲因罪除之，未得
也。及务挺被杀，即并坐。方翼追入朝，捕送狱，流崖州，
卒于道，年六十三。神龙初，复官爵。方翼善书，与魏叔
琬齐名。